|  |
| --- |
| PROGRAMOSPOSOBLJAVANJE ZA SAMOSTALAN RAD |

Podgorica, februar 2020. godine

NAZIV PROGRAMA: „OSPOSOBLJAVANJE ZA SAMOSTALAN RAD“

**I USLOVI**

1. **Normativni i programsko – planski okvir**

Normativni osnov za realizaciju programa osposobljavanja za samostalan rad sadržan je uZakonu o posredovanju pri zapošljavanju i pravima za vrijeme nezaposlenosti (“Službeni list CG”, br. 24/19), kojim je u članu 38 utvrđeno da se mjere aktivne politike zapošljavanja, među kojima i *obrazovanje i osposobljavanje odraslih,* sprovode kroz programe koje donosi Upravni odbor Zavoda za zapošljavanje, a realizuju se u skladu sa pravilima o dodjeli državne pomoći. Nadalje, odredbom člana 40 stav 1 Zakona propisano je da obrazovanje i osposobljavanje odraslih podrazumijeva pružanje mogućnosti nezaposlenim licima da, između ostalog, kroz *programe osposobljavanja za sticanje znanja, vještina i kompetencija steknu radno iskustvo za samostalno obavljanje poslova u određenom nivou obrazovanja.*

Nacionalna strategija zapošljavanja i razvoja ljudskih resursa 2016-2020, kao osnovni dokument sprovođenja politike zapošljavanja, za prvi prioritet ima povećanje zaposlenosti, odnosno smanjenje stope nezaposlenosti koji se postiže efikasnijom primjenom mjera aktivne politike zapošljavanja (Prioriteta 1, Cilj 2 „Povećanje efikasnosti mjera aktivne politike zapošljavanja“).

Programsko planska dokumenta kojima se ostvaruju strateški prioriteti i ciljevi politike zapošljavanja i na osnovu kojih Zavod za zapošljavanje sprovodi mjere aktivne politike zapošljavanja su Akcioni plan zapošljavanja i razvoja ljudskih resursa i Program rada Zavoda. Akcionim planom zapošljavanja i razvoja ljudskih resursa za 2020. godinu i Programom rada za 2020. godinu planirana je realizacija obrazovanja i osposobljavanja odraslih, kao jedna od mjera aktivne politike zapošljavanja, koja se realizuje kroz *program osposobljavanja za samostalan rad*.

Zakonom o budžetu za 2020. godinu obezbijeđena su sredstva za finansiranje mjera, odnosno programa aktivne politike zapošljavanja, a time i programa osposobljavanja za samostalan rad, dok je navedenim programsko – planskim dokumentima predviđeno finansiranje odnosnog programa u iznosu od 546.000,00 €.

1. **Razlozi koji su uslovili realizaciju programa**

Nezaposlena lica sa stečenim srednjim obrazovanjem su u nepovoljnom položaju na tržištu rada u Crnoj Gori što potvrđuje visoko učešće ovih lica u ukupnoj registrovanoj nezaposlenosti. U evidenciji nezaposlenih lica (stanje 31. 12. 2019. god) registrovano je 16.522 lica III i IV nivoa obrazovanja, koji u ukupnoj nezaposlenosti učestvuju sa 43,92 %. Nadalje, u evidenciji Zavoda nalazi se 4.618 nezaposlena lica sa stečenim III i IV nivoom obrazovanja bez radnog iskustva. Učešće ovih lica u ukupnom broju nezaposlenih licasa stečenim srednjim obrazovanjem je 27,95 %.Dodatno, 3.755 lica, odnosno 81,31 %ukupnog brojanezaposlenih lica sasa stečenim III i IV nivoom obrazovanja bez radnog iskustva su u evidenciji nezaposlenih Zavoda duže od šest mjeseci. Lica sa stečenim IV nivoom obrazovanja bez radnog iskustva koja su u evidenciji nezaposlenih duže od šest mjeseci je 2.013, a lica sa stečenim III nivoom obrazovanja 1.742. U ukupnom broju ovih lica, mladi učestvuju sa 22,61 % (849 lica do 30 godina života), a lica iz evidencije nezaposlenih u opštinama sjevernog regiona sa 67,35 % (2.529 lica).

Tokom 2019. godine, posredstvom Zavoda oglašeno je 13.441 slobodnih radnih mjesta za zapošljavanje lica III i IV nivoa obrazovanja. Međutim, u odnosnom periodu posredstvom Zavoda oglašeno je samo 280 slobodnih radnih mjesta za zapošljavanje lica sa stečenim III i IV nivoom obrazovanja bez radnog iskustva u nivou obrazovanja.

Programske intervencije usmjerene na radnu integraciju ove kategorije nezaposlenih lica, kreirane su na osnovu analitičkog sagledavanja tržišta rada.

Kao onemogućavajući faktor prilagodljivosti ovih lica potrebama tržišta rada, identifikovan je nedostatak znanja i vještina potrebnih za samostalno obavljanje poslova u području rada stečene kvalifikacije nivoa obrazovanja. Za povećanje stope zaposlenosti ove grupe nezaposlenih lica potrebni su posebni programski sadržaji koji im omogućavaju sticanje nedostajućih znanja i vještina i njihovu praktičnu primjenu u realnom radnom okruženju. S toga proizilazi i potreba za pravovremenim definisanjem korektivnih aktivnosti kreiranjem podsticajnih programa kojima će se ublažiti negativna stanja na tržištu rada.

STEP analiza programa

Socijalne okolnosti

* Relativno visoka stopa nezaposlenosti lica sa stečenim srednjim obrazovanjem.
* Dugoročna nezaposlenost negativno utiče na integraciju nezaposlenih na tržištu rada, a time i na njihov socijalno ekonomski status.

Tehničke okolnosti

* Učesnicima programa se prvim zapošljavanjem u području rada stečene kvalifikacije nivoa obrazovanja, u trajanju od šest mjeseci, obezbjeđuje potrebna infrastruktura da, uz kontinuirano mentorstvo i u realnom radnom okruženju, stiču znanja, vještine i kompetencije potrebne za samostalno obavljanje poslova u nivou obrazovanja.

Ekonomske okolnosti

* Nedovoljna spremnost poslodavaca za preuzimanje odgovornosti za zapošljavanje lica bez radnog iskustva negativno utiče na otvaranje novih radnih mjesta, a time i na društveno – ekonomski razvoj.

Političke okolnosti

* Program doprinosi stimulisanju zapošljavanja domaće radne snage.

## SWOT analiza programa

|  |  |
| --- | --- |
| **Jake strane** * Motivacija poslodavaca za zapošljavanje domaće radne snage
* Brzo i efikasno zadovoljavanje potreba poslodavaca za radnom snagom
* Povećanje osposobljenosti domaće radne snage za rad u više područja rada
* Aktivacija nezaposlenih lica koja nemaju iskustva u području rada stečene kvalifikacije nivoa obrazovanja
 | **Slabosti** * Nedostatak kvalitetnih predloga programa osposobljavanja
* Nedostatak osposobljenih kadrova kod poslodavca za uspješno sprovođenje programa
* Loši uslovi osposobljavanja kod poslodavca
* Nedovoljna spremnost nezaposlenih za uključivanje u program
 |
| **Mogućnosti** * Uspostavljanje mreže poslodavaca koji će osposobljavati domaću radnu snagu za svoje i potrebe tržišta rada
* Proširenje sistema osposobljavanja na različite privredne grane
* Povećanje motivacije nezaposlenih za sticanje radnih kompetencija koje će im omogućiti zapošljavanje
 | **Poteškoće** * Poštovanje budžetske godine
* Nedovoljna usaglašenost obrazovnog sistema sa potrebama tržišta rada
 |

1. **Struktura programa**
	1. **Vrsta programa**

Osposobljavanje za samostalan rad je jedan od programa aktivne politike zapošljavanja kreiran u skladu sa potrebama tržišta rada, u cilju povećanja zapošljivosti i zaposlenosti nezaposlenih lica iz evidencije Zavoda sa stečenim srednjim obrazovanjem.

* 1. **Opšti cilj programa**

Opšti cilj programa je povećati efikasnost i pokrivenost aktivnih mjera tržišta rada sa naglaskom na prevenciju socijalne isključenosti nezaposlenih lica u nepovoljnom položaju na tržištu rada.

* 1. **Poseban cilj programa**

Povećanje zapošljivosti i zaposlenosti nezaposlenih lica sa stečenim III i IV nivoom obrazovanja, bez radnog iskustva u području rada stečene kvalifikacije nivoa obrazovanja.

* 1. **Očekivani rezultati**
* Uključeno 250 nezaposlenih lica III i IV nivoa obrazovanja bez radnog iskustva u području rada stečene kvalifikacije nivoa obrazovanja.

 Izvor verifikacije: zaključen individualni plan zapošljavanja, ugovor o radu, prijava na obavezno socijalno osiguranje i evidencija Zavoda za zapošljavanje Crne Gore.

* Povećana zaposlenost za 250 nezaposlenih lica iz evidencije Zavoda III i IV niva obrazovanja bez radnog iskustva u području rada stečene kvalifikacije nivoa obrazovanja, u trajanju od šest mjeseci.

Izvor verifikacije: evidencija Zavoda za zapošljavanje Crne Gore.

* Povećana zapošljivost za 90 % učesnika programa, odnosno osposobljenih učesnika programa.

Izvor verifikacije: izvještaj izvođača o realizaciji programa i izdatim potvrdama - uvjerenjima o stečenom radnom iskustvu.

* Povećana zaposlenost 30 % uspješnih učesnika programa u periodu do šest mjeseci po završetku programa.

 Izvor verifikacije: evidencija Zavoda za zapošljavanje Crne Gore.

* 1. **Programske aktivnosti**

**Aktivnost 1:** Pripremne aktivnosti

Po donošenju Programa „Osposobljavanje za samostalan rad“ (u daljem tekstu: Program) od strane Upravnog odbora, Zavod za zapošljavanje Crne Gore ( u daljem tekstu: Zavod) će preduzeti aktivnosti na planu izbora izvođača i učesnika programa osposobljavanja za samostalan rad.

* 1. Izbor izvođača programa

Izbor izvođača programa osposobljavanja za samostalan rad izvršiće se na osnovu javnog konkursa raspisanog od strane Zavoda. Podnosioci zahtjeva će se javnim konkursom upoznati sa predmetom, kriterijumima izbora, načinom i rokovima podnošenja zahtjeva za sprovođenje programa osposobljavanja za samostalan rad, kao i načinom informisanja o ishodu zahtjeva.

Zahtjeve za realizaciju programa osposobljavanja za samostalan rad ocjenjivaće Komisija za utvrđivanje predloga za izbor izvođača programa, primjenom kriterijuma izbora utvrđenih ovim Programom. Komisija će ocjenjivati blagovremene, potpune zahtjeve, zahtjeve podnijete na propisanim obrascima, u potrebnom broju primjeraka, kao i zahtjeve podnijete od strane pravnih ili fizičkih lica koja ispunjavaju uslove utvrđene Programom. Komisija će sačiniti bodovnu, odnosno rang listu podnijetih zahtjeva.

Zavod može, u postupku izbora izvođača programa, uz saglasnost sa podnosiocem zahtjeva za realizaciju programa izvršiti korekciju broja i strukture učesnika programa osposobljavanja za samostalan rad.

Odluku o izboru izvođača programa osposobljavanja za samostalan rad donijeće Upravni odbor Zavoda na predlog direktora Zavoda.

Protiv ove odluke može se izjaviti žalba Ministarstvu rada i socijalnog staranja. Žalba ne odlaže izvršenje odluke.

Zavod i izabrani izvođači zaključiće ugovore kojima će se urediti međusobna prava, obaveze i odgovornosti u vezi realizacije programa osposobljavanja za samostalan rad.

Prilikom donošenja i realizacije odluke o izboru izvođača programa osposobljavanja za samostalan rad uvažavaće se zabrane i ograničenja propisane odredbama Zakona o finansiranju političkih subjekata i izbornih kampanja (»Službeni list CG«, br. 3/20).

* 1. Izbor učesnika programa

Zavod realizuje aktivnosti pripreme nezaposlenih lica sa stečenim III i IV nivoom obrazovanja, u cilju uključivanja ovih lica u programe osposobljavanja za samostalan rad. Nezaposlena lica kojima je nedostatak radnog iskustva u području rada stečene kvalifikacije nivoa obrazovanja identifikovan kao prepreka u zapošljavanju, biće upoznata sa uslovima, kriterijumima, kao i ostalim bitnim elementima za uključivanje u konkretne programe izabranih izvođača.

Izbor učesnika programa izvršiće Zavod u saradnji sa izvođačem programa, saglasno obrazovnim uslovima iskazanim u zahtjevu izvođača, a iz grupe nezaposlenih lica pripremljenih za učešće u programima osposobljavanja. Izabrani učesnici se uključuju u programe na osnovu individualnih planova zapošljavanja zaključenih sa Zavodom.

Izvođač programa osposobljavanja za samostalan rad je poslodavac koji izabrane učesnike zapošljava za vrijeme trajanja programa. Međusobna prava, obaveze i odgovornosti izvođača i izabranih učesnika programa urediće se ugovorima o radu u trajanju od šest mjeseci.

Priručnikom o načinu realizacije programa osposobljavanja za samostalan rad koji je sastavni dio ugovora o realizaciji programa, između ostalog, opisan je postupak izbora učesnika programa.

**Aktivnost 2:** Osposobljavanje za samostalan rad

Izvođači će operativnim planom realizacije konkretnih programskih aktivnosti u trajanju od šest mjeseci utvrditi radne zadatke učesnika programa. Izvođači će upoznati učesnike sa sadržajem i planiranom dinamikom sprovođenja programskih aktivnosti, utvrđenih operativnim planom.

U cilju postizanja očekivanih rezultata programa izvođači će obezbijediti uslove za nesmetano sprovođenje programskih aktivnosti i angažovati učesnike na obavljanju radnih zadataka utvrđenih operativnim planom aktivnosti za realizaciju programa osposobljavanja za samostalan rad.

Realizacijom programskih aktivnosti učesnicima programa bez radnog iskustva u području rada stečene kvalifikacije nivou obrazovanja omogućiće se da u realnom radnom okruženju, steknu nedostajuća znanja i vještine, razviju lične i stručne kompetencije i dobiju potvrdu o stečenom radnom iskustvu.

Osposobljavanje učesnika programa sprovodiće mentori izvođača programa - lica odgovorna za osposobljavanje učesnika programa.

**Aktivnost 3:** Monitoring programa

Ova aktivnost podrazumijeva kontinuirano praćenje procesa sprovođenja programa i izvještavanje o realizovanim aktivnostima, stanju i napretku programa, od strane izvođača programa i Zavoda.

Monitoring programa će se sprovoditi kako, neposrednim uvidom, tako i praćenjem izvršenja obaveza ugovornih strana u vezi realizacije programa osposobljavanja za samostalan rad.

Realizacijom ove aktivnosti od strane Zavoda i izvođača programa, između ostalog, obezbijediće se i blagovremeno preduzimanje eventualnih korektivnih radnji, u cilju postizanja očekivanih rezultata programa.

Priručnikom o načinu realizacije programa koji je sastavni dio ugovora o realizaciji programa, između ostalog, opisan je način praćenja i izvještavanja o sprovedenim programskim aktivnostima, odnosno o napretku programa, o ostvarenim ciljevima i postignutim rezultatima programa.

**Aktivnost 4:** Promocija programa

Promocija programa će se sprovoditi kontinuirano, od prvog mjeseca realizacije programa, a u cilju što veće informisanosti ciljne javnosti. Ovu programsku aktivnost sprovodiće Zavod u saradnji sa izvođačima i učesnicima programa.

**Aktivnost 5:** Evaluacija programa

Rezultati monitoringa programa predstavljaju polaznu osnovu za ocjenu učinka programa.

Nakon sprovođenja programa sumiraće se postignuti rezultati programa, uporediti sa očekivanim, analizirati eventualne prepreke za uspješnu realizaciju programa i izvesti zaključci. Na ovaj način će se dobiti jasnija slika o učinku programa za ciljnu grupu i korisnike programa i njegovim nedostacima.

Ovu programsku aktivnost sprovodiće Zavod u saradnji sa izvođačima programa.

* 1. **Lokacija i vrijeme realizacije programa sa terminskim planom programskih aktivnosti**

Program će se sprovoditi na teritoriji Glavnog grada, Prijestonice i svih opština, odnosno lokalnih samouprava u Crnoj Gori, u trajanju od sedam mjeseci.

Terminski plan programskih aktivnosti

|  |  |  |  |  |  |  |  |
| --- | --- | --- | --- | --- | --- | --- | --- |
| **Aktivnosti** | **Mjesec I** | **Mjesec II** | **Mjesec III** | **Mjesec IV** | **Mjesec V** | **Mjesec VI** | **Mjesec VII** |
| Pripremne aktivnosti |  |  |  |  |  |  |  |
| Osposobljavanje za samostalan rad |  |  |  |  |  |  |  |
| Monitoring programa |  |  |  |  |  |  |  |
| Promocija programa  |  |  |  |  |  |  |  |
| Evaluacija programa |  |  |  |  |  |  |  |

* 1. **Izvođači programa**

Da bi se smatrao opravdanim za realizaciju programa osposobljavanja za samostalan rad podnosilac zahtjeva mora da:

* je pravno ili fizičko lice koje svoju djelatnost obavlja na teritoriji Crne Gore, izuzev pravnog ili fizičkog lica koje djelatnost obavlja u sektoru usluga povezanih sa izvoznom djelatnosti i sektoru primarne poljoprivrede i ribarstva.

Izvor verifikacije: rješenje o upisu u registar nadležnog organa.

* je pravno ili fizičko lice kojem se može dodijeliti zakonska pomoć male vrijednosti tzv de minimis pomoći.

Izvor verifikacije: knjigovodstvena evidencija Zavoda o dodijeljenoj državnoj pomoći.

* je upoznat da sredstva Zavoda za finansiranje ovog programa predstavljaju državnu pomoć male vrijednosti (de minimis pomoći) i da ista ne smiju prelaziti iznos od 200.000,00 € u tri fiskalne godine, za iste opravdane troškove.

Izvor verifikacije: izjava podnosioca zahtjeva i izjave za pomoći male vrijednosti.

* obezbijedi kadrovske, prostorne, tehničke i druge uslove potrebne za realizaciju programa osposobljavanja za samostalan rad.

Izvor verifikacije: izjava podnosioca zahtjeva.

* je registrovan za obavljanje djelatnosti, najmanje 12 mjeseci prije podnošenja zahtjeva na konkurs za izbor izvođača programa osposobljavanja za samostalan rad.

Izvor verifikacije: rješenje o upisu u registar nadležnog organa.

* nije u stečajnom postupku, postupku likvidacije, nije prestao obavljati djelatnost i da mu žiro račun nije blokiran.

Izvor verifikacije: izjava podnosioca zahtjeva.

* ima izmirene obaveze po osnovu poreza i doprinosa na lična primanja, zaključno sa 31.12.2019. godine, odnosno redovno izmiruje reprogramirane poreske obaveze, shodno Zakonu o reprogramu poreskih potraživanja (“Sl. list CG”, br. 83/16), do dana podnošenja zahtjeva.

Izvor verifikacije: uvjerenja Poreske uprave da je izvođač izmirio obaveze po osnovu poreza i doprinosa na lična primanja, zaključno sa 31.12.2019. godine, ili uvjerenje Poreske uprave da redovno izmiruje reprogramirane poreske obaveze do dana podnošenja zahtjeva.

* je referentan i kredibilan za realizaciju ovog programa cijeneći na osnovu ostvarene saradnje sa Zavodom.

Izvor verifikacije: mišljenje Zavoda.

* sa nezaposlenim licima uključenim u realizaciju programa osposobljavanja, zaključi ugovore o radu u trajanju od šest mjeseci i neposredno po završetku programa izdapotvrde - uvjerenja o stečenom radnom iskustvu.

Izvor verifikacije: izjava podnosioca zahtjeva.

* je odgovoran za ostvarivanje prava iz rada i po osnovu rada lica sa kojima je zaključio ugovore o radu.

Izvor verifikacije: izjava podnosioca zahtjeva.

* je upoznat da se dodijeljena sredstva od strane Zavoda mogu koristiti samo za finansiranje programa osposobljavanja za samostalan rad.

Izvor verifikacije: izjava podnosioca zahtjeva.

**II CILJNA GRUPA**

1. Direktna ciljna grupa – učesnici programa

Direktnu ciljnu grupu obuhvaćenu ovim Programom čine nezaposlena lica iz evidencije Zavoda:

* III nivoa obrazovanja, bez radnog iskustva u području rada stečene kvalifikacije nivoa obrazovanja i/ili
* IV nivoa obrazovanja, bez radnog iskustva u području rada stečene kvalifikacije nivoa obrazovanja.
1. Indirektna ciljna grupa – korisnici programa

Indirektnu ciljnu grupu čine:

* Privredni subjekti – smanjenje nelojalne konkurencije;
* Lokalna samouprava – doprinos otvaranju novih radnih mjesta, povećanju zaposlenosti i društveno – ekonomskom razvoju;
* Društvo u cjelini – stvaranje povoljnijeg tržišnog ambijenta, doprinos razvoju ljudskih resursa i društveno – ekonomskom razvoju.

**III KRITERIJUMI**

1. **Kriterijumi izbora izvođača programa**

Zahtjeve za realizaciju programa osposobljavanja za samostalan rad ocjenjivaće Komisija za utvrđivanje predloga za izbor izvođača programa primjenom slijedećih kriterijuma izbora:

* Značaj programa,
* Održivost programa i
* Konkurentnost i razvijenost opštine sprovođenja programa

Značaj programa

Primjenom ovog kriterijuma zahtjevi se ocjenjuju na osnovu usklađenosti predloženog programa osposobljavanja sa utvrđenim potrebama nezaposlenih lica, odnosno da li program dovodi do otklanjanja utvrđenih prepreka u zapošljavanju pripremljenih nezaposlenih lica.

Po ovom kriterijumu zahtjevi se ocjenjuju na osnovu potreba za realizacijom odnosnog programa u opštini sprovođenja, a uzimajući u obzir i spremnost pripremljenih nezaposlenih lica iz drugih opština za uključivanje u program i van mjesta prebivališta.

Broj bodova koji se može ostvariti po osnovu ovog kriterijumu je 1 ili 2 boda.

Zahtjev se ocjenjuje sa 1 bod kada predloženi program ne odgovara utvrđenim potrebama nezaposlenih lica ili kada su potrebe nezaposlenih lica za uključivanje u predloženi program ispod iskazanih potreba podnosioca zahtjeva.

Ukoliko rezultat ostvaren po ovom kriterijumu bude 1 bod, zahtjev se neće dalje ocjenjivati.

Zahtjevi za realizaciju programa koji odgovaraju utvrđenim potrebama nezaposlenih lica pripremljenih za uključivanje u program, ocjenjuju se sa 2 boda.

Kada su potrebe nezaposlenih lica pripremljenih za uključivanje u program ispod potreba iskazanih od strane dva ili više podnosioca zahtjeva za realizaciju programa u istoj opštini, a adekvatne iskazanim potrebama za realizaciju programa od strane jednog, odnosno određenog broja od više podnosioca zahtjeva, tada se svi zahtjevi po ovom kriterijumu uslovno ocjenjuju sa 2 boda.

Zahtjevi koji su po ovom osnovu uslovno ocijenjeni sa 2 boda cijeniće se i primjenom ostalih kriterijuma izbora izvođača programa.

Ukoliko se izbor jednog ili više zahtjeva uslovno ocijenjenih sa 2 boda ne može izvršiti jer su primjenom ostalih kriterijuma izbora opet ostvarili isti broj bodova, tada će se konačan predlog za izbor izvršiti žrijebanjem jednog ili više zahtjeva.

Održivost programa

Po ovom kriterijumu ocjenjuju se samo zahtjevi kojima se predviđa zapošljavanje učesnika programa u trajanju dužem od programom utvrđenog trajanja radnog odnosa od šest mjeseci.

Primjenom ovog kriterijuma zahtjevi se ocjenjuju na osnovu očekivanih rezultata realizacije programa u pogledu broja lica sa kojima će izvođač, neposredno po završetku programa, produžiti ugovore o radu. Pri ocjeni zahtjeva po ovom kriterijumu uzima se u obzir i vrsta i trajanje radnog odnosa.

Zahtjevi kojima se predviđa da se neposredno po završetku programa zaključe ugovori o radu na određeno vrijeme, ocjenjuju se dodjeljivanjem 0,30 bodova, po zaposlenom, za svaki mjesec rada.

Zahtjevi kojima se predviđa da se neposredno po završetku programa zaključe ugovori o radu na neodređeno vrijeme ocjenjuju se dodjeljivanjem 5bodova, po zaposlenom.

Konkurentnost i razvijenost opštine sprovođenja programa

Primjenom ovog kriterijuma izbora izvođača, zahtjevi za realizaciju programa osposobljavanja ocjenjuju se dodjeljivanjem 2 boda, ukoliko se predložene programske aktivnosti realizuju u: Beranama, Andrijevici, Petnjici, Rožajama, Plavu, Gusinju, Bijelom Polju, Mojkovcu, Kolašinu, Nikšiću, Šavniku, Plužinama, Žabljaku, Pljevljima, Cetinju, Danilovgradu i Ulcinju. U navedenim opštinama, shodno Pravilniku o utvrđivanju liste stepena razvijenosti jedinica lokalne samouprave (»Sl. list Crne Gore« br. 77/2019) indeks razvijenosti je ispod 100.

Zahtjevi za realizaciju programa osposobljavanja za samostalan rad kojima se predložene programske aktivnosti realizuju u ostalim opštinama, primjenom ovog kriterijuma ne ostvaruju bodove.

1. **Kriterijumi izbora učesnika programa**

Izbor učesnika programa izvršiće se na osnovu obrazovnih uslova navedenih u zahtjevu izvođača za realizaciju programa osposobljavanja za samostalan rad, a iz grupe nezaposlenih lica koja pripadaju ciljnoj grupi Programa i pripremljena su za učešće u programima.

**IV OBIM SREDSTAVA ZA SPROVOĐENJE PROGRAMA**

Raspoloživa sredstva za realizaciju programa osposobljavanja za samostalan rad iznose 546.000,00 €. Ovim sredstvima planira se realizacija programa osposobljavanja za 250 lica iz ciljne grupe Programa.

Učešće Zavoda u finansiranju opravdanih troškova osposobljavanja za samostalan rad na mjesečnom nivou iznosi 363,97 €, po učesniku programa, što je na nivou ukupnog troška minimalne zarade utvrđene Odlukom Vlade Crne Gore br. br 07-2041 od 23.05.2019.godine (“Službeni list Crne Gore”, br.33/19). Učešće Zavoda u finansiranju opravdanih troškova realizacije programa osposobljavanja za samostalan rad, za vrijeme trajanja programa, iznosi 2.183,82 €, po učesniku programa.

Zavod će podržati realizaciju programa osposobljavanja za samostalan rad, u trajanju od šest mjeseci, za najviše šest učesnika kod jednog izvođača programa.

Minimalno učešće Zavoda u finansiranju opravdanih troškova realizacije programa osposobljavanja za samostalan rad, na nivou jednog izvođača, iznosi 2.183,82 €.

Maksimalno učešće Zavoda u finansiranju opravdanih troškova realizacije programa osposobljavanja za samostalan rad, na nivou jednog izvođača, iznosi 13.102,92 €.